Резолюция на Европейския парламент

от 22 април 2008 година,

съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2006 година, раздел VI — Европейски икономически и социален комитет

ЕВРОПЕЙСКИЯТ ПАРЛАМЕНТ,

като взе предвид общия бюджет на Европейския съюз за финансовата 2006 година [1],

като взе предвид окончателните годишни отчети на Европейските общности за финансовата 2006 година — том I (C6-0367/2007) [2],

като взе предвид годишния доклад на Европейския икономически и социален комитет до органа, който взема решение за освобождаване от отговорност във връзка с изпълнението на бюджета,относно вътрешните одити, осъществени през 2006 г.,

като взе предвид годишния доклад на Сметната палата за изпълнението на бюджета за финансовата 2006 година и специалните доклади на Сметната палата, придружени от отговорите на проверените институции [3],

като взе предвид декларацията, гарантираща точността на отчетите, както и законосъобразността и редовността на извършените операции, предоставена от Сметната палата съгласно член 248 от Договора за ЕО [4],

като взе предвид член 272, параграф 10 и членове 274, 275 и 276 от Договора за ЕО,

като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности [5], и по-специално членове 50, 86, 145, 146 и 147 от него,

като взе предвид член 71 и приложение V към своя правилник,

като взе предвид доклада на Комисията по бюджетен контрол (A6-0098/2008),

1. Отбелязва, че през 2006 г. Европейският икономически и социален комитет (ЕИСК) е разполагал с бюджетни кредити за поети задължения в общ размер от 112389673,52 EUR (2005 г.: 106880105,67 EUR), със степен на усвояване от 97,01 %;

2. Отбелязва, че след въвеждането на счетоводната отчетност на базата на текущо начисляване, считано от 1 януари 2005 г., финансовите отчети на EИCК показват отрицателен финансов резултат в размер на 2204729 EUR (дефицит) и идентични стойности (164448636 EUR) на активите и пасивите;

3. Приветства подписването през декември 2007 г. на ново споразумение за административно сътрудничество между ЕИСК и Комитета на регионите (КР) за периода от 2008 до 2014 г.; изразява своето убеждение, че сътрудничеството между двете институции ще бъде благоприятно от финансова гледна точка за европейските данъкоплатци;

4. Приветства ясния ангажимент на двата комитета към целта им за хармонизиране на собствените стандарти за вътрешен контрол въз основа на най-добрите практики, както и всички други съответни финансови процедури, свързани със съвместните служби;

5. Отбелязва, че съгласно новото споразумение най-важните области (инфраструктура, ИТ и далекосъобщения, както и превод, включително съставянето на документи) остават отговорност на съвместните служби, докато ограничен брой услуги като вътрешните услуги, социалната и медицинската служба, библиотеката и предпечатната подготовка, са разделени;

6. Настоява обаче, че това разделение следва да бъде без отражение върху бюджета и поради това призовава двата комитета да направят съвместен анализ в рамките на средносрочния преглед, така че да преценят дали разместването на ресурсите е довело до ползи и за двете страни; призовава двата комитета да информират Парламента за миниспоразуменията за сътрудничество в областите, засегнати от разделението;

7. Посочва забележката на Европейската сметна палата в параграф 10.19 от горепосочения годишен доклад, че във връзка с обществените поръчки са се проявили някои слабости при управлението и контрола; отбелязва със загриженост високия процент на процедури с договаряне вместо покани за представяне на оферти при всички разходи за обществени поръчки; приветства все пак информацията, предоставена от съвместните служби, според която за повечето от услугите, свързани със сградите, които преди това са били възложени след процедури с договаряне, са били подписани нови договори след обявяването на покани за представяне на оферти или такива процедури са в ход;

8. Приветства в тази връзка създаването в рамките на съвместните служби на отдел "Договори", който подпомага всички оперативни отдели в съвместните служби в областта на обществените поръчки; отбелязва, че съгласно новото споразумение службата за проверки на съвместните служби се прехвърля към съответните собствени служби на всеки един от комитетите;

9. Отбелязва, че съгласно отговорите на съвместните служби на въпросника на докладчика, със заемането на сградите Remorqueur и Van Maerlant през 2007 г. 92 % от общото офис пространство на комитетите е вече заето и техните нужди от офис пространство за задоволени за следващите години;

10. Отбелязва, във връзка с обновяването на фоайето на сградата Montoyer, че в своя доклад вътрешният одитор на ЕИСК заключава, че "не намира елементи, които да предполагат, че налагането на глоба за закъснялото завършване на фоайето е незащитимо"; отбелязва, че този доклад е бил изпратен на Европейската служба за борба с измамите (OLAF) и че това не е довело до последващи действия, с които ЕИСК или КР са запознати;

11. Отбелязва, че в своя годишен доклад за дейността ЕИСК счита за недостатъчен последващия контрол, извършен през 2006 г.; отбелязва със задоволство стъпките, предприети от ЕИСК за подобряване на положението, включително създаването на стабилно положение по отношение персонала, подобряване на оперативната съвместимост на проверителите и т.н.;

12. Счита за изключително важно проверките, извършвани например от разпоредителите с бюджетни кредити, проверителите или одиторите, да бъдат достатъчно строги; подчертава в тази връзка важността от достатъчен брой произволни проверки във всички сектори като допълнение към няколкото стратегически сектори, които са с по-висок риск;

13. Отбелязва със задоволство в тази връзка личното уверение, дадено от генералния секретар на ЕИСК пред Комисията по бюджетен контрол на Парламента, че са налице разумни гаранции и предпазни мерки относно ефикасността и редовността на предварителните и последващите проверки;

14. Приветства създаването на одитен комитет, съставен от трима членове на ЕИСК, подпомагани от външен одитор и докладващи на председателя на ЕИСК, задачите на които, наред с другото, включват проверка на независимостта на отдела за вътрешен одит и оценка на действията, предприети в отговор на препоръките, съдържащи се в одитните доклади;

15. Отбелязва със съжаление, че вследствие на белгийското наказателно производство срещу бивш член на EИСК, свързано с пътните разноски (посочено в параграф 4 от резолюцията на Парламента относно освобождаването от отговорност от 27 април 2006 г. [6], устните разисквания на съда бяха отложени пет пъти, като три пъти това става по искане на защитата; отбелязва със задоволство, че администрацията на ЕИСК е дала писмени доказателства, че ЕИСК не насърчава тези отлагания;

16. Отбелязва със задоволство, че на 10 октомври 2007 г. беше прието общо преразглеждане на правилата за възстановяване на пътни и заседателни разноски на членовете на ЕИСК, чиято цел е да се подобрят и опростят съответните процедури, като същевременно се гарантира прозрачността и равното отношение към всички членове и се вземат предвид новите технологични развития (електронни билети, онлайн хотелски резервации и видеоконферентни връзки).

[1] ОВ L 78, 15.3.2006 г.

[2] ОВ C 274, 15.11.2007 г., стр. 1.

[3] ОВ C 273, 15.11.2007 г., стр. 1.

[4] ОВ C 274, 15.11.2007 г., стр. 130.

[5] ОВ L 248, 16.9.2002 г., стр. 1.

[6] ОВ C 296 Е, 6.12.2006 г., стр. 171.

--------------------------------------------------